IPS Teodosie, Arhiepiscopul Tomisului, a avut o primă reacție după ce a fost sancționat de Sfântul Sinod cu "dojană sinodală scrisă" pentru "răzvrătire și indisciplină".
"Nu vorbim acum despre mitropolie, ne pregătim de postul cel mare și ne rugăm. Nu discut despre ce s-a vorbit la Sfântul Sinod", a spus IPS Teodosie, potrivit publicației locale Ziua de Constanța.
Întrebat dacă este obosit din cauza programului încărcat, el a răspuns: "Nu, așa e tot timpul".
Joi, Sfântul Sinod al Bisericii Ortodoxe Române (BOR) l-a sancționat pe IPS Teodosie cu "dojană sinodală scrisă" pentru "încălcarea ordinii statutare a Bisericii și tulburarea păcii din viața Bisericii și a societății, prin acte de răzvrătire, indisciplină și presiune publică".
Comunicatul oficial mai precizează că dacă acesta va recidiva, va fi "trimis în judecata Consistoriului Arhieresc Prim".
O altă decizie a Sfântului Sinod l-a vizat pe Vasile Bănescu, purtătorul de cuvânt al Patriarhiei Române, care a intrat în mod repetat într-un conflict deschis cu ÎPS Teodosie, dar care a transmis numeroase opinii ce au fost asociate cu pozițiile BOR.
Sfântul Sinod arată că deoarece opiniile personale ale acestuia nu sunt echivalentul unui comunicat de presă oficial al Patriarhiei Române, începând cu data de 1 martie 2024, comunicatele de presă ale Patriarhiei Române vor fi emise de Cancelaria Sfântului Sinod, până la reorganizarea Biroului de Presă al Patriarhiei Române. După ce în spațiul public s-a speculat că ar fi vorba despre o demitere a sa în urma ședinței Sfântului Sinod, Vasile Bănescu a negat informația.
IPS Teodosie a ajuns să fie judecat pentru "tulburarea păcii din viața Bisericii", "răzvrătire" și "indisciplină", după ce a insistat cu solicitările pentru ridicarea Arhiepiepiscopiei Tomisului la rang de mitropolie, deși i s-a comunicat de la prima cerere că nu întrunește criteriile. Lui i s-a mai reproșat că a ignorat deciziile Bisericii, că a hirotonisit teologi din alte eparhii şi că a fost lipsit de tact pastoral în timpul pandemiei, când a ignorat măsurile de siguranţă.